PMIndiaData/PMIndiaSum huggingface dataset:
பிரதமர் வெம்ப்ளி அரங்கத்தில் இந்திய இங்கிலாந்து சமூக மக்களிடையே உரையாற்றினார்

பாரதப் பிரதமர் நரேந்திர மோடி அவர்கள் இன்று பன்முகத்தன்மையே இந்தியாவின் சிறப்பு, பெருமை மற்றும் அதன் வலிமை என்று குறிப்பிட்டார். பிரதமர் டேவிட் கேமரூன் முன்னிலையில் லண்டனின் வெம்ப்ளி அரங்கத்தில் ஒரு பெருந்திரள் கூட்டத்தின் முன் பேசிய பிரதமர் சீக்கியர்களும், சூஃபி பாரம்பரியமும் இந்தியாவுக்கு அளித்த பங்கினை குறிப்பிட்டார். சீக்கிய மக்களை லண்டன் மாநகரில் சந்தித்ததை குறிப்பிட்ட பிரதமர், அவர்களது வலியை புரிந்து கொள்வதோடு, அவர்களின் பிரச்சினைகளை புரிந்து அவற்றை களைவதற்கான பணிகளில் ஈடுபடுவதாக தெரிவித்தார். தனது ஒரு மணி நேரத்துக்கும் மேலான உரையில், இந்தியாவுக்கான தொலைநோக்கு இலக்கைப் பற்றி குறிப்பிட்ட பிரதமர், ராஜஸ்தானைச் சேர்ந்த இம்ரான் கான் என்பவர் 50க்கும் மேற்பட்ட கல்வி தொடர்பான மென்பொருட்களை தயாரித்து அவற்றை இலவசமாக விநியோகித்ததைப் பற்றி குறிப்பிட்டார். ஹரியானாவைச் சேர்ந்த ஒரு பஞ்சாயத்துத் தலைவர் பெண் குழந்தைகளைக் காப்பாற்றுவது குறித்து, மகளுடன் செல்ஃபி என்று தொடங்கிய ஒரு இயக்கம் ஒரு உலகளாவிய வெற்றிகரமான இயக்கமாக மாறியதை குறிப்பிட்டார். இம்ரான் கான் மற்றும் இந்தியாவுடனான செல்ஃபி என்பதை உருவாக்கிய பஞ்சாயத்துத் தலைவர்கள் போன்றோரால் இந்தியாவின் பிரகாசமான எதிர்காலத்தில் நம்பிக்கை ஏற்படுகிறது என்று பிரதமர் குறிப்பிட்டார். உலகின் பிரபலமான மதங்கள் அனைத்தும் இந்தியாவில் அதிக அளவில் இருப்பதாக பிரதமர் குறிப்பிட்டார். இந்தியாவின் இந்த விழுமியங்களை இந்திய வம்சாவளியினர், அவர்கள் செல்லுமிடங்களுக்கெல்லாம் எடுத்துச் சென்று, இந்தியாவின் மிகப் பெரிய தூதுவர்களாக இருப்பதாக பிரதமர் குறிப்பிட்டார். தனது அரசாங்கத்தின் முக்கியமான திட்டங்களை குறிப்பிட்ட பிரதமர், குறிப்பாக, இந்திய குடிமக்களின் வாழ்க்கையை மாற்றும் வகையிலான சுத்தமான இந்தியா, சுத்தமான எரிசக்தி ஆகிய திட்டங்களைப் பற்றி குறிப்பிட்டார். அதிகப்படியான சூரிய ஒளி பெறக்கூடிய நாடுகளை ஒருங்கிணைத்து, ஒரு “சூரிய ஒளிக் கூட்டணியை” அமைத்து, பொருளாதார ரீதியாக லாபமிக்க சூரிய ஒளியை உற்பத்தி செய்யப் போவதாக குறிப்பிட்ட பிரதமர், இந்தியா இதற்கான முன்னோடியாக விளங்கும் என்று குறிப்பிட்டார். நீங்கள் தொலைக்காட்சிகளிலும், தலைப்புச் செய்திகளிலும் பார்ப்பதை விட, இந்தியா மிகப் பெரியது என்று பிரதமர் குறிப்பிட்டார்.
மாநில அந்தஸ்து பெற்ற தினத்தையொட்டி அருணாச்சல பிரதேசம், மிசோரம் மாநில மக்களுக்கு பிரதமர் வாழ்த்து

பிரதமர் திரு நரேந்திர மோடி அருணாச்சல பிரதேசம், மிசோரம் ஆகிய மாநிலங்களின் மாநில அந்தஸ்து பெற்ற தினத்தையொட்டி அந்த மாநில மக்களுக்கு தனது வாழ்த்துகளைத் தெரிவித்துக் கொண்டார். “அருணாச்சல பிரதேசம் மாநில அந்தஸ்து பெற்ற தினத்தையொட்டி, அந்த மாநில மக்களுக்கு எனது வாழ்த்துகளை தெரிவித்துக் கொள்கிறேன். வரவிருக்கும் ஆண்டுகளில் உங்கள் மாநிலம் ஒட்டுமொத்த வளர்ச்சியை பெறவேண்டுமென்றும் நான் வேண்டிக் கொள்கிறேன். இச்சமயத்தில் மக்களின் எதிர்பார்ப்புகளையும் விருப்பங்களையும் நிறைவேற்றியுள்ள அருணாச்சல பிரதேசத்தின் புதிய அரசிற்கும் எனது வாழ்த்துகளை தெரிவித்துக் கொள்கிறேன். மிசோரம் மாநிலத்தின் அருமையான மக்களுக்கும் மாநில அந்தஸ்து பெற்ற தினத்தையொட்டி எனது மிகச் சிறந்த வாழ்த்துகளை தெரிவித்துக் கொள்கிறேன். வரவிருக்கும் ஆண்டுகளில் மிசோரம் மாநிலமானது வளர்ச்சியின் புதிய எல்லைகளை எட்டட்டும் என்றும் வாழ்த்துகிறேன்” என்று பிரதமர் தனது வாழ்த்துச் செய்தியில் தெரிவித்திருந்தார்.
மோடி அரசின் பிரதமரின் வீட்டு வசதித் திட்டத்தால் உத்தரப் பிரதேச மக்கள்  பயனடைந்துள்ளனர்

பிரதமரின் வீட்டு வசதி திட்டம் தற்போதைய ஆட்சியின் கீழ் வேகமாக முன்னேறி வருவதாகவும், உத்தரப் பிரதேசத்தில் உள்ள ஏழைகளுக்கு உதவியுள்ளதாகவும் பிரதமர் கூறினார். உத்தரப் பிரதேசத்தில் உள்ள ஆறு லட்சம் பயனாளிகளுக்கு பிரதமரின் வீட்டு வசதி திட்டத்தின் கீழ் நிதியுதவியை காணொலி மூலம் வழங்கிய பிறகு அவர் இவ்வாறு கூறினார். நாட்டு மக்களின் தன்னம்பிக்கையுடன் தற்சார்பு இந்தியா இயக்கம் நேரடியாக இணைந்துள்ளதாகவும் சொந்த வீடு என்பது ஒருவரது தன்னம்பிக்கையை பன்மடங்கு அதிகரிக்கும் என்றும் அவர் கூறினார். சொந்த வீடு என்பது வாழ்க்கையில் நம்பிக்கையை அளித்து, ஏழ்மையில் இருந்து வெளியில் வரும் உறுதியை வழங்கும் என்று அவர் கூறினார். முந்தைய ஆட்சிகளின் போது, தங்களது வீடுகளை கட்டுவதில் அரசு உதவும் என்பதில் ஏழைகளுக்கு நம்பிக்கை இருந்ததில்லை என்று பிரதமர் நினைவு கூர்ந்தார். முந்தைய திட்டத்தில் கட்டப்பட்ட வீடுகளின் தரமும் நன்றாக இல்லை என்று அவர் கூறினார். தவறான கொள்கைகளின் விளைவுகளை ஏழைகள் எதிர்கொள்ள வேண்டி இருந்தது என்று கூறிய அவர், இவற்றையெல்லாம் மனதில் வைத்து, நாடு தனது 75-வது சுதந்திர தினத்தை கொண்டாடுவதற்குள் ஒவ்வொரு குடும்பமும் சொந்த வீடு வைத்திருக்க வேண்டும் என்னும் நோக்கத்தோடு பிரதமரின் வீட்டு வசதித் திட்டம் தொடங்கப்பட்டதாக அவர் தெரிவித்தார். கிராமப்புறங்களில் கடந்த சில வருடங்களில் 2 கோடி வீடுகள் கட்டப்பட்டுள்ளன. 1.25 கோடி வீடுகள் பிரதமரின் வீட்டுத் வசதி திட்டத்தின் மூலம் கட்டப்பட்டுள்ளன. இவற்றில் மத்திய அரசின் பங்களிப்பு ஒவ்வொரு வீட்டுக்கும் ரூ 1.5 லட்சம் ஆகும். உத்தரப் பிரதேசத்தில் இதற்கு முன் இருந்த ஆட்சிகள் சரியாக செயல்படவில்லை என்று பிரதமர் கூறினார். 22 லட்சம் கிராமப்புற வீடுகள் கட்டப்பட இருப்பதாகவும், இவற்றில் 21.5 லட்சம் வீடுகளுக்கு ஒப்புதல் வழங்கப்பட்டு இருப்பதாகவும் அவர் கூறினார். 14.5 லட்சம் குடும்பங்களுக்கு ஏற்கனவே வீடுகள் கிடைத்து விட்டன, இவற்றில் பெரும்பான்மையானவை இந்த ஆட்சியில் கட்டப்பட்டவை.
ரயில்வே ஊழியர்களுக்கான உற்பத்தி திறனுடன் இணைந்த போனஸ் வழங்க அமைச்சரவை ஒப்புதல்

தகுதியுள்ள அரசிதழ் பதிவு பெறாத ரயில்வே ஊழியர்களுக்கு (ரயில்வே பாதுகாப்புப் படை / ரயில்வே பாதுகாப்பு சிறப்புப் படை ஊழியர்கள் தவிர) 2015-16 – ம் நிதி ஆண்டுக்கு 78 நாள் ஊதியத்துக்கு நிகரான உற்பத்தி திறனுடன் இணைந்த போனஸ் வழங்க பிரதமர் திரு நரேந்திர மோடி தலைமையிலான மத்திய அமைச்சரவை இன்று ஒப்புதல் வழங்கியது. இதன் காரணமாக சுமார் ரூ. 2090.96 கோடி நிதிச் சுமை ஏற்படும். உற்பத்தி திறனுடன் இணைந்த போனஸ் வழங்கப்படுவதால் பெரும் எண்ணிக்கையிலான ரயில்வே ஊழியர்கள் ரயில்வேத் துறையின் செயல்பாட்டை மேம்படுத்துவதற்கும் உற்பத்திதிறன் நிலைகளை உயர்த்துவதற்கும் ஊக்குவிக்கப்படுவதுடன் தொழிலியல் அமைதியைப் பராமரிக்கவும் உதவுகிறது. இந்த போனஸ் தகுதியுள்ள ரயில்வே ஊழியர்களுக்கு தசரா / பூஜா விடுமுறைக்கு முன்னதாக வழங்கப்படும்.
ஜி 20 மெய்நிகர் உச்சி மாநாட்டில் பிரதமர் நாளை பங்கேற்கிறார்

கொரோனா வைரஸ் தொடர்பான விஷயங்கள் குறித்து விவாதிப்பதற்காக நாளை நடைபெற உள்ள ஜி20 மெய்நிகர் உச்சி மாநாட்டில் பிரதமர் நரேந்திர மோடி பங்கேற்கிறார். ” உலகத் தொற்று நோயான கோவிட்-19 ஐச் சமாளிப்பதில் ஜி20-க்கு உலகளாவிய முக்கிய பங்கு இருக்கிறது. சவூதி ஜி20 தலைமைப்பொறுப்பால் ஒருங்கிணைக்கப்படும் இந்த மெய்நிகர் உச்சி மாநாட்டில் நாளை நடைபெற உள்ள ஆக்கப்பூர்வமான ஆலோசனைகளை நான் எதிர்நோக்கியுள்ளேன்,” என டிவிட்டரில் இது குறித்து பிரதமர் பதிவிட்டுள்ளார். பிரதமரின் டிவிட் கீழே தரப்ப்படுகின்றது: உலகத் தொற்று நோயான கோவிட்-19 ஐச் சமாளிப்பதில் #G20-க்கு உலகளாவிய முக்கிய பங்கு இருக்கிறது. சவூதி ஜி20 தலைமைப்பொறுப்பால் ஒருங்கிணைக்கப்படும் இந்த மெய்நிகர் உச்சி மாநாட்டில்#G20VirtualSummit நாளை நடைபெற உள்ள ஆக்கப்பூர்வமான ஆலோசனைகளை நான் எதிர்நோக்கியுள்ளேன்.
இந்தியாவுக்கும் நமீபியா மற்றும் பனாமா நாடுகளின் தேர்தல் மேலாண்மை அமைப்புகளுக்கும் இடையேயான புரிந்துணர்வு ஒப்பந்தத்திற்கு அமைச்சரவை ஒப்புதல்

இந்தியாவுக்கும், நமீபியா நாட்டின் தேர்தல் ஆணையம் மற்றும் பனாமா நாட்டின் தேர்தல் தீர்ப்பாயத்துக்கும் இடையேயான புரிந்துணர்வு ஒப்பந்தத்திற்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. இந்த ஒப்பந்தம் தேர்தல் மேலாண்மை மற்றும் நிர்வாகத்துறையில் ஒத்துழைப்புக்கானது. முக்கிய அம்சங்கள்: தேர்தல் நடைமுறையின் அமைப்பு மற்றும் தொழில்நுட்ப மேம்பாடு சார்ந்த அறிவு மற்றும் அனுபவங்களை பகிர்ந்து கொள்ளுதல் உள்ளிட்ட தேர்தல் மேலாண்மை மற்றும் நிர்வாகத்தின் ஒத்துழைப்புக்கான பிரிவுகளைக் கொண்டது இந்த புரிந்துணர்வு ஒப்பந்தம். தகவல் பரிமாற்றம், நிறுவனங்களை வலுப்படுத்துதல், திறன் வளர்ப்பு, பணியாளர் பயிற்சி, முறையான ஆலோசனைகள் உள்ளிட்டவை இதில் அடங்கும். தாக்கம்: இது நமீபிய தேர்தல் ஆணையம், பனாமா தேர்தல் தீர்ப்பாயம் ஆகியவறுக்கு தொழில்நுட்ப உதவி, திறன் மேம்பாடு துறைகளில் ஆதரவளிக்கும். இருதரப்பு உறவுகளையும் இந்த ஒப்பந்தம் மேம்படுத்தும். இந்தியாவின் சர்வதேச உறவுகளை மேம்படுத்தும் வகையில் இந்த ஒப்பந்தம் அமைந்துள்ளது. பின்னணி: உலகெங்கும் தேர்தல் விஷயங்களிலும், தேர்தல் நடைமுறைகளிலும் ஒத்துழைப்பை மேம்படுத்தும் நடவடிக்கைகளில் இந்திய தேர்தல் ஆணையம் பங்கேற்று வருகிறது. இதற்கென சில வெளிநாடுகளுடன் புரிந்துணர்வு ஒப்பந்தம் செய்து கொண்டு வருகிறது. இந்திய ஜனநாயகத்தின் வெற்றி உலகெங்கும் உள்ள அனைத்து அரசியல் அமைப்புகளின் கவனத்தையும் கவர்ந்து வருகிறது. இந்த வகையில் நமீபிய தேர்தல் ஆணையம், பனாமா தேர்தல் தீர்ப்பாயம் ஆகியவற்றுடனான தேர்தல் மேலாண்மை ஒத்துழைப்புத் திட்டத்தை, தேர்தல் ஆணையம் சட்டம் மற்றும் சட்டமியற்றும் அமைச்சகங்களுக்கு அனுப்பி வைத்து ஒப்புதலைப் பெற்றது.
மோதெராவுக்கு தாம் சென்றது குறித்து கருத்து தெரிவித்துள்ள குடிமகன்களுக்கு பிரதமர் பதிலளித்துள்ளார்

மோதெராவுக்கு தாம் சென்றது குறித்து கருத்து தெரிவித்துள்ள குடிமகன்களுக்கு பிரதமர் திரு நரேந்திர மோடி பதிலளித்துள்ளார். இதுகுறித்து பிரதமர் வெளியிட்டுள்ள ட்விட்டர் பதிவில்: 24 மணி நேரமும் சூரிய மின்வசதி பெற்ற கிராமமாக மோதெரா அறிவிக்கப்பட்டுள்ளது: “உங்கள் மகிழ்ச்சியை என்னால் யூகிக்க முடிகிறது. மோதெரா வரலாறு படைத்துள்ளது.”என்று குறிப்பிட்டுள்ளார்.
பிரபல எழுத்தாளர் பினாபாணி மொகந்தி  மறைவிற்கு பிரதமர் இரங்கல்

பிரபல எழுத்தாளர் பினாபாணி மொகந்தி மறைவிற்கு பிரதமர் திரு நரேந்திர மோடி தமது ஆழ்ந்த வருத்தத்தை தெரிவித்தார். பினாபாணி மொகந்தி ஒடியா இலக்கியத்திற்கு குறிப்பாக புதினங்களை எழுதுவதில் சிறந்த பங்களிப்பை அளித்துள்ளார் என மோடி குறிப்பிட்டுள்ளார். பிரதமர் வெளியிட்டுள்ள ட்விட்டரில் கூறியிருப்பதாவது, "பிரபல எழுத்தாளர் பினாபாணி மொகந்தி மறைவை அறிந்து மிகுந்த வேதனை அடைந்தேன். பினாபாணி மொகந்தி ஒடியா இலக்கியத்திற்கு குறிப்பாக புதினங்களை எழுதுவதில் சிறந்த பங்களிப்பை அளித்துள்ளார். அவரது படைப்புகள் பல மொழிகளில் மொழிபெயர்க்கப்பட்டு புகழ்பெற்றுள்ளன. அவரது குடும்பத்தினருக்கும், அபிமானிகளுக்கும் எனது இரங்கல். ஓம் சாந்தி''.
முன்னாள் குடியரசுத் தலைவர் டாக்டர் ஏ.பி.ஜே அப்துல் கலாம் பிறந்த தினம் பிரதமர் மோடி அஞ்சலி

முன்னாள் குடியரசுத் தலைவர் டாக்டர் ஏ.பி.ஜே அப்துல் கலாமின் பிறந்த நாளை முன்னிட்டு பிரதமர் திரு. நரேந்திர மோடி அவருக்கு அஞ்சலி செலுத்தினார். டாக்டர் ஏ.பி.ஜே அப்துல் கலாமின் பிறந்த நாளை முன்னிட்டு அவருக்கு வணக்கம் செலுத்துகிறேன் என்று பிரதமர் கூறினார். டாக்டர் ஏ.பி.ஜே அப்துல் கலாமிற்கு நாம் இன்று வணக்கம் செலுத்துவதோடு அவர் விஞ்ஞானியாகவும் அறிஞராக இந்திய குடியரசுத் தலைவராகவும் புரிந்த அவருடைய சாதனைகளை நாம் கொண்டாடுகிறோம். கல்வி கற்பித்தலுக்கு அவர் காட்டிய ஆர்வத்தை நாம் நினைவில் கொண்டுள்ளோம். டாக்டர் கலாம் இளைஞர்களின் சிந்தனையை தூண்டி புதிய பாதையைக் காட்டியவர். இன்று டாக்டர் கலாம் நம்மிடையே இல்லை. ஆயினும், அவருடைய சிந்தனைகள், இந்தியாவை பற்றிய தொலைத்தூர கண்ணோட்டம் மற்றும் அவரது கொள்கைகள் நம்மிடையே என்று நிலைத்திருக்கும். நரேந்திர மோடி ••••
ராணி லட்சுமி பாய் மத்திய விவசாயப் பல்கலைக் கழகத்தின் கல்லூரி மற்றும் நிர்வாகக் கட்டடங்களை பிரதமர் நாளை தொடங்கி வைக்கிறார்

பிரதமர் திரு. நரேந்திர மோடி, நாளை 12.30 மணியளவில், காணொளிக் காட்சி மூலம் ராணி லட்சுமி பாய் மத்திய விவசாயப் பல்கலைக் கழகத்தின் கல்லூரி மற்றும் நிர்வாகக் கட்டங்களைத் தொடங்கி வைக்கிறார். ராணி லட்சுமி பாய் மத்திய விவசாயப் பல்கலைக் கழகம், புந்தல் காண்ட் பிராந்தியத்தின் முக்கியமான நிறுவனமாக ஜான்சியில் அமைந்துள்ளது. இந்தப் பல்கலைக்கழகம் 2014-15-இல் தனது முதலாவது கல்வி அமர்வைத் தொடங்கியது. விவசாயம், தோட்டக்கலை மற்றும் வனப்படிப்பில் இளநிலை மற்றும் முதுநிலைப் பட்டங்களை அது வழங்குகிறது. இந்தப்பல்கலைக்கழகத்தின் முக்கிய கட்டடம் உருவாகி வருவதால், தற்போது அது, ஜான்சியில் உள்ள இந்தியன் கிராஸ்லேண்ட் அன்ட் போடர் ஆராய்ச்சி நிறுவனத்தில் இயங்கி வருகிறது. இந்த நிகழ்ச்சியின் போது, பல்கலைக்கழகத்தின் பல்வேறு மாணவர்களுடன் பிரதமர் திரு. நரேந்திர மோடி கலந்துரையாடுவார்.
நீங்கள் உங்களின் சிறந்த முயற்சியைக் கொடுத்தீர்கள், உங்கள் முயற்சி முக்கியமானது :  வாள்வீச்சு வீராங்கனை பவானி தேவியிடம் பிரதமர்

ஒலிம்பிக்கில் வாள் வீச்சு போட்டியின் முதல் சுற்றில் வென்று, இந்தப் போட்டியில் இந்தியாவுக்கு முதன்முறையாக வெற்றி தேடித் தந்து, அடுத்த சுற்றில் வெளியேறிய இந்திய வாள் வீச்சு வீராங்கனை சி.ஏ.பவானி தேவியின் முயற்சிகளை பிரதமர் திரு நரேந்திர மோடி பாராட்டியுள்ளார். இந்த ஒலிம்பிக் வீராங்கனையின் உணர்ச்சிபூர்வமான ட்வீட்டுக்கு பதிலளித்து பிரதமர் ட்வீட் செய்ததாவது: "நீங்கள் உங்கள் சிறந்த முயற்சியைக் கொடுத்தீர்கள், உங்கள் முயற்சி முக்கியமானது. வெற்றிகளும் இழப்புகளும் வாழ்க்கையின் ஒரு பகுதி. உங்கள் பங்களிப்புகளில் இந்தியா மிகவும் பெருமிதம் கொள்கிறது. நீங்கள் நமது குடிமக்களுக்கு உத்வேகம் அளிக்கிறீர்கள். "
பாராலிம்பிக்ஸ் போட்டியின் துப்பாக்கிச்சுடுதல் பிரிவில் வெள்ளிப் பதக்கம் வென்ற சிங்ராஜ் அதானாவுக்கு பிரதமர் பாராட்டு

டோக்கியோவில் நடைபெற்றுவரும் பாராலிம்பிக்ஸ் போட்டியின் துப்பாக்கிச்சுடுதல் பிரிவில் வெள்ளிப் பதக்கம் வென்ற சிங்ராஜ் அதானாவுக்கு பிரதமர் திரு நரேந்திர மோடி பாராட்டு தெரிவித்துள்ளார். பிரதமர் வெளியிட்டுள்ள சுட்டுரைச் செய்தியில், “தலைசிறந்த சிங்ராஜ் அதானா மீண்டும் நிகழ்த்தி காட்டியுள்ளார். மற்றொரு பதக்கத்தை, இம்முறை கலப்பு 50 மீட்டர் துப்பாக்கிச்சுடுதல் எஸ்ஹெச்1 பிரிவில் அவர் வென்றுள்ளார். அவரது இந்த சாதனையை இந்தியா கொண்டாடுகிறது. அவரது எதிர்கால முயற்சிகளுக்கு நல்வாழ்த்துகளைத் தெரிவிக்கிறேன்”, என்று குறிப்பிட்டுள்ளார்.
ஹோலி பண்டிகை – பிரதமர் வாழ்த்து

ஹோலி பண்டிகையை முன்னிட்டு பிரதமர் திரு. நரேந்திர மோடி நாட்டு மக்களுக்கு வாழ்த்து தெரிவித்துள்ளார் அவர் தனது வாழ்த்து செய்தியில் தெரிவித்ததாவது:- அனைவருக்கும் இனிய ஹோலி பண்டிகை நல் வாழ்த்துகள். இந்த நிறங்களின் பண்டிகை உங்கள் வாழ்க்கையில் மகிழ்ச்சியைப் பெருக்கட்டும் என்று பிரதமர் தெரிவித்தார்.
லோக்பால் மற்றும் லோக் அயுக்தாக்கள் (திருத்தம்) மசோதா, 2016

பிரதமர் திரு. நரேந்திர மோடி தலைமையிலான, மத்திய அமைச்சரவை, சட்டப்பிரிவு 44-க்கான திருத்தம் மற்றும் அதைத் தொடர்ந்து லோக்பால் மற்றும் லோக் அயுக்தாக்கள் சட்டம், 2013-ல் ஏற்படும் மாற்றங்களை, நாடாளுமன்றத்தில் லோக்பால் மற்றும் லோக் அயுக்தாக்கள் (திருத்தம்) மசோதா, அறிமுகப்படுத்தியதற்கான தனது பின்னேற்பு ஒப்புதலை அளித்தது. இந்த ஒப்புதல் அளிக்கப்பட்ட திருத்தங்கள் பல்வேறு தரப்பட்ட அரசு பணியாளர்கள் எழுப்பிய சந்தேகங்களுக்கு தீர்வு அளிப்பதோடு லோக்பால் மற்றும் லோக் அயுக்தாக்கள் சட்டம், 2013 சட்டப்பிரிவு 44-ஐ செயல்படுத்துவதில் உள்ள பிரச்சினைகளுக்கு தீர்வு அளிக்கும். நிலைக்குழுவின் பரிந்தரைகளின்படி இத்திருத்தங்கள் மேற்கொள்ளப்பட்டுள்ளன.
கொழும்பு நகருக்கு பிரதமர் வருகை, சீமா மாலக்க ஆலயத்திற்கு விஜயம் செய்தார்

பிரதமர் திரு. நரேந்திர மோடி இன்று மாலை கொழும்பு வந்து சேர்ந்தார். கொழும்பு விமான நிலையத்தில் அவரை இலங்கை பிரதமர் திரு. ரணில் விக்ரமசிங்க மற்றும் மூத்த அமைச்சர்கள் வரவேற்றனர். பின்னர் இரு பிரதமர்களும் சீமா மாலக்க ஆலயத்திற்கு வருகை புரிந்தனர். அங்கு அவரை ஆலயத்தின் தலைமை துறவி மற்றும் பிரமுகர்கள் வரவேற்றனர். ஆலயத்தின் வழிபாட்டு மாடத்தில் பிரதமர் மலர் அஞ்சலி செலுத்தினார். பிரதமர் மோடியும் இலங்கை பிரதமர் திரு. ரணில் விக்ரமசிங்கவும் விசாக தினத்தை முன்னிட்டு விளக்கேற்றும் பொத்தானை அழுத்தினார்கள. இதைத் தொடர்ந்து வண்ணமயமான விளக்குகள் ஒளிவிட்டன. கண்கவர் வாணவேடிக்கைகளும் இடம்பெற்றன.
விடுதலைப் போராட்ட வீரர்களான லோகமான்ய திலகர் மற்றும் சந்திர சேகர் ஆசாத்தின் பிறந்தநாளை முன்னிட்டு அவர்களுக்கு பிரதமர் மரியாதை

விடுதலைப் போராட்ட வீரர்களான லோகமான்ய திலகர் மற்றும் சந்திர சேகர் ஆசாத்தின் பிறந்தநாளை முன்னிட்டு அவர்களுக்கு பிரதமர் திரு நரேந்திர மோடி மரியாதை செலுத்தியுள்ளார். சில ஆண்டுகளுக்கு முன்பு மனதின் குரல் நிகழ்ச்சியில் லோகமான்ய திலகர் மற்றும் சந்திரசேகர் ஆசாத் குறித்து அவர் பேசியிருந்ததையும் பிரதமர் பகிர்ந்தார். லோகமான்ய திலகர் உடன் நெருங்கிய தொடர்புள்ள லோகமான்ய சேவா சங்கத்திற்கு தனது மும்பை பயணத்தின் போது சென்றிருந்த புகைப்படங்களையும் அவர் பகிர்ந்தார். தொடர்ச்சியான ட்விட்டர் பதிவுகள் வாயிலாக பிரதமர் தெரிவித்ததாவது: “பாரதத் தாயின் இரண்டு தலை சிறந்த வீரத்திருமகன்களான லோகமான்ய திலகர் மற்றும் சந்திர சேகர் ஆசாத் ஆகியோரை அவர்களது பிறந்தநாள் அன்று அவர்களை வணங்குகிறேன். இந்த இரு ஆளுமைகளும் தீரம் மற்றும் நாட்டுப்பற்றின் உதாரணமாக திகழ்கிறார்கள். சில ஆண்டுகளுக்கு முன்பு மனதின் குரல் #MannKiBaat நிகழ்ச்சியில் அவர்களைப் பற்றி நான் பேசியதை பகிர்கிறேன்.” “மக்களிடையே கலாச்சார உணர்வை ஊட்டிய பிரம்மாண்டமான கணபதி உற்சவங்கள், லோகமான்ய திலகரின் என்றும் அழியாத மரபுகளில் ஒன்று. ஒருமுறை மும்பை சென்றிருந்தபோது லோகமான்ய திலகர் உடன் நெருங்கிய தொடர்புள்ள லோகமான்ய சேவா சங்கத்தை நேரில் சென்று பார்வையிட்டேன்.”
போலந்து நாட்டின் கேட்டோவைஸ் நகரில் (2-15 டிசம்பர் 2018) நடைபெற்ற 24-வது மாநாட்டில் இந்தியாவின் அணுகுமுறைக்கு அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற அமைச்சரவை கூட்டத்தில் போலந்து நாட்டின் கேட்டோவைஸ் நகரில் 2-15 டிசம்பர் 2018-ல் நடைபெற்ற 24-வது மாநாட்டில் (கான்பரன்ஸ் ஆப் பார்ட்டீஸ்) பருவநிலை மாற்றம் குறித்த ஐக்கிய நாடுகளின் வரைவுச் சட்டத்திற்கு இந்தியாவின் நிலைப்பாடு குறித்து நடைடபெற்ற கலந்தாய்வுக்கு தற்போது ஒப்புதல் வழங்கப்பட்டது. இதற்கு முன்னர் 2018 நவம்பர் 28-ந் தேதி வழங்கப்பட்ட ஒப்புதலின் தொடர்ச்சியாகும் இது. மத்திய சுற்றுச்சூழல், வனம் மற்றும் பருவநிலை மாற்றத் துறை அமைச்சர் டாக்டர் ஹர்ஷ் வர்தன் தலைமையில் இந்திய தூதுக்குழு இந்த மாநாட்டில் பங்கேற்றது. 2020 ஆம் ஆண்டுக்கு பிறகு பாரீஸ் உடன்பாட்டை அமல்படுத்துவதற்கான வழிகாட்டுதல் நெறிமுறைகளை இறுதி செய்வதே இந்த கூட்டத்தின் முக்கிய நோக்கமாகும். பருவநிலை மாற்றம் குறித்த ஐக்கிய நாடுகளின் வரைவுச் சட்டத்திற்கு அதன் கொள்கைகள் மற்றும் அம்சங்கள் ஆகியவற்றின் அடிப்படையில் இந்தியாவின் அணுகுமுறை அமைந்தது.
சர்வதேச பால்வள கூட்டமைப்பு உலக பால்வள உச்சிமாநாடு 2022ஐ செப்டம்பர் 12-ஆம் தேதி பிரதமர் தொடங்கி வைக்கிறார்

பெருநகர நொய்டாவில் இந்திய எக்ஸ்போ மையத்தால் நடத்தப்படும் சர்வதேச பால்வள கூட்டமைப்பு உலக பால்வள உச்சிமாநாடு 2022ஐ செப்டம்பர் 12-ஆம் தேதி காலை 1030 மணிக்கு பிரதமர் திரு நரேந்திர மோடி துவக்கி வைப்பார். செப்டம்பர் 12 முதல் 15 வரை நான்கு நாட்கள் நடைபெறும் இந்த உச்சிமாநாடு, 'ஊட்டச்சத்து மற்றும் வாழ்வாதாரத்திற்கு பால்வளம்’ என்ற கருப்பொருளை மையமாகக் கொண்ட தொழில்துறை தலைவர்கள், வல்லுநர்கள், விவசாயிகள் மற்றும் கொள்கை தயாரிப்பாளர்கள் உள்ளிட்ட உலகளாவிய மற்றும் இந்திய பால்வள பகுதாரர்களின் கூட்டமாகும். இதில் 50 நாடுகளைச் சேர்ந்த சுமார் 1500 பேர் கலந்து கொள்வார்கள் என்று எதிர்பார்க்கப்படுகிறது. இதற்கு முன்னர், இந்தியாவில் அரை நூற்றாண்டுகளுக்கு முன்பு, 1974-ஆம் ஆண்டு இந்த உச்சிமாநாடு நடைபெற்றது. பெண்கள் மற்றும் சிறிய மற்றும் விளிம்பு நிலையில் உள்ள பால்வள விவசாயிகளுக்கு அதிகாரமளிக்கும் கூட்டுறவு மாதிரியை அடிப்படையாகக் கொண்டிருப்பது இந்திய பால்வள தொழில்துறையின் தனித்தன்மையாகும். பிரதமரின் தொலைநோக்குப் பார்வையால் உந்தப்பட்டு, பால்வளத் துறையின் மேம்பாட்டிற்காக அரசு ஏராளமான நடவடிக்கைகளை எடுத்துள்ளது. இதன் விளைவாக கடந்த எட்டு ஆண்டுகளில் பால் உற்பத்தி சுமார் 44% உயர்ந்துள்ளது. உலகளாவிய பால் உற்பத்தியில் 23% பங்களிப்பை வழங்கி, ஆண்டுதோறும் 210 மில்லியன் டன் பால் உற்பத்தி செய்து, 8 கோடிக்கும் அதிகமான பால்வள விவசாயிகளுக்கு அதிகாரமளிக்கும் இந்திய பால்வள துறையின் வெற்றிப் பயணம் இந்த உச்சிமாநாட்டில் எடுத்துரைக்கப்படும். சர்வதேச நாடுகளில் பின்பற்றப்படும் சிறந்த நடைமுறைகள் குறித்து இந்திய விவசாயிகள் தெரிந்து கொள்ளவும் இந்த உச்சிமாநாடு உதவிகரமாக இருக்கும். ——
கேதர்நாத்தில் மேற்கொள்ளப்பட்டு வரும்  வளர்ச்சி பணிகளை பிரதமர் ஆய்வு செய்தார்

கேதர்நாத்தில் மேற்கொள்ளப்பட்டு வரும் கட்டமைப்பு மேம்பாடு உட்பட வளர்ச்சி பணிகள் குறித்து பிரதமர் திரு நரேந்திர மோடி இன்று ஆய்வு மேற்கொண்டார். யாத்திரிகர்கள் மற்றும் சுற்றுலா பயணிகள் அதிக அளவில் வருகை தரும் வகையில் உள்கட்டமைப்பை மேம்படுத்துவது குறித்து ஆய்வு செய்யப்பட்டது. கேதர்நாத் மற்றும் சுற்றுப்புற பகுதிகளில் யாத்திரிகர்கள் மற்றும் சுற்றுச்சூழலுக்கு ஏற்ற வசதிகளை நவீன தொழில்நுட்பத்துடன் உருவாக்க வேண்டும் என பிரதமர் வலியுறுத்தினார்.
புதிதாகத் தொடங்கப்பட்ட அகமதாபாத் மெட்ரோ ரயிலிலிருந்து சபர்மதி நதியின் காட்சிகளைப் பிரதமர் பகிர்ந்து கொண்டார்

புதிதாகத் தொடங்கப்பட்ட அகமதாபாத் மெட்ரோ ரயிலிலிருந்து சபர்மதி நதியின் காட்சிகளைத் தனக்கு ட்விட்டர் பதிவில் அனுப்பிய ஐஏஎஸ் அதிகாரி எம் நாகராஜனின் ட்வீட்டை பிரதமர் திரு நரேந்திர மோடி பகிர்ந்துள்ளார். ஐஏஎஸ் அதிகாரி எம் நாகராஜனின் ட்வீட்டை மேற்கோள்காட்டிய பிரதமர் தனது ட்வீட்டர் பதிவில், "அகமதாபாத்திற்கு ஒரு பெரிய நாள்." என்று குறிப்பிட்டார்.
பிரான்சின் நைஸ் நகரத்தின் தேவாலயத்தில் நடைபெற்ற தீவிரவாதத் தாக்குதலுக்கு பிரதமர் கடும் கண்டனம்

இன்று நைஸ் நகரத்தின் தேவாலயத்தில் நடைபெற்ற தாக்குதல் உட்பட பிரான்ஸ் நாட்டில் அண்மையில் நடைபெற்று வரும் தீவிரவாத தாக்குதல் சம்பவங்களுக்கு பிரதமர் திரு நரேந்திர மோடி கண்டனம் தெரிவித்துள்ளார். இது தொடர்பாக அவர் வெளியிட்டுள்ள டுவிட்டர் செய்தியில், "இன்று நைஸ் நகரத்தின் தேவாலயத்தில் நடைபெற்ற கொடூரத் தாக்குதல் உட்பட அண்மையில் பிரான்ஸ் நாட்டில் நடைபெற்று வரும் தீவிரவாதத் தாக்குதல்களுக்கு கடும் கண்டனம் தெரிவிக்கிறேன். பிரான்ஸ் நாட்டில் பாதிக்கப்பட்டுள்ளவர்களின் குடும்பத்தினருக்கு எங்களது ஆழ்ந்த இரங்கலைத் தெரிவித்துக் கொள்கிறேன். தீவிரவாதத்திற்கு எதிரான போராட்டத்தில், பிரான்சுடன் இந்தியா துணை நிற்கிறது" என குறிப்பிட்டுள்ளார்.
பிரதமர் திரு நரேந்திர மோடி, நேபாள பிரதமருடன் கூட்டாக அளித்த பேட்டி

மாண்புமிகு பிரதமர் ஷெர் பகதூர் தாபா அவர்களே, மரியாதைக்குரிய விருந்தினர்களே, ஊடக நண்பர்களே, நமஸ்காரம்! பிரதமர் தாபா அவர்களை இந்தியாவிற்கு வரவேற்பது எனக்கு மிகுந்த மகிழ்ச்சியை அளிக்கிறது. இந்திய புத்தாண்டு மற்றும் நவராத்திரி நன்னாளான இன்று, தாபா அவர்கள் வந்திருக்கிறார். அவருக்கும் இந்தியா மற்றும் நேபாள மக்கள் அனைவருக்கும் நவராத்திரி நல்வாழ்த்துகள். தாபா அவர்கள், இந்தியாவின் நீண்ட நாளைய நண்பர், இந்தியா – நேபாள நட்புறவை மேம்படுத்துவதில் தாபா முக்கிய பங்கு வகித்துள்ளார். நண்பர்களே, இந்தியா – நேபாளம் இடையிலான நட்புறவு, நமது மக்களிடையேயான உறவுகளை உலகில் வேறு எங்கும் காணமுடியாது. நமது நாகரீகம், நமது கலாச்சாரம், நமது பரிமாற்றங்களின் திரட்டாக திகழ்கின்றன. நமது மக்களிடையேயான பரஸ்பர நட்புறவு மற்றும் அவர்களிடையேயான பரிமாற்றங்கள் நமது ஒத்துழைப்புகளுக்கு அடிப்படையாக திகழ்கின்றன. அவை நமது உறவுகளுக்கு சக்தியை அளித்து பராமரித்து வருகிறது. நேபாளத்தை பொறுத்தவரை இந்தியாவின் கொள்கைகள் மற்றும் அதன் முயற்சிகள், இந்த உணர்வால்தான் உந்தப்படுகின்றன. நேபாளத்தின் அமைதி, வளர்ச்சி மற்றும் முன்னேற்ற பயணத்தில் இந்தியா உறுதியான பங்குதாரராக உள்ளது. இது வருங்காலத்திலும் தொடரும். சர்வதேச சூரியசக்தி கூட்டணியில், நேபாளம் உறுப்பினராக இணைந்திருப்பது மகிழ்ச்சி அளிக்கிறது. இது நமது பிராந்தியத்தில் நீடித்த சுமார் குறைந்த செலவிலான தூய்மையான எரிசக்தி கிடைப்பதை உறுதி செய்யும். இருநாடுகளிடையே வர்த்தகம் மற்றும் போக்குவரத்து இணைப்புத் திட்டங்களுக்கு முன்னுரிமை அளிக்க நானும் பிரதமர் தாபாவும் ஒப்புக் கொண்டுள்ளோம். அந்த வகையில்தான் ஜெயநகர் – குர்தா ரயில் வழித்தடம் அறிமுகப்படுத்தப்பட்டுள்ளது. இது போன்ற திட்டங்கள், இருநாடுகளிடையே சுமூகமான முறையில், தடையற்ற பரிமாற்றங்களை மக்கள் மேற்கொள்ள உதவிகரமாக இருக்கும். நேபாளத்தில் ரூபே அட்டை அறிமுகம், நமது நிதி தொடர்பில் புதிய அத்தியாயத்தை உருவாக்கும். ராமாயண சுற்றுப்பாதை, நேபாள் கஞ்சில் ஒருங்கிணைந்த சோதனைச் சாவடி, நேபாள போலீஸ் அகாடமி போன்றவை இருநாடுகளிடையே மேலும் நெருக்கத்தை ஏற்படுத்தும். மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1812875 —-
நாரிசக்தி விருது பெற்றவர்களுடன் பிரதமர் கலந்துரையாடினார்

நாரிசக்தி விருது பெற்றவர்களைப் பிரதமர் திரு நரேந்திர மோடி இன்று (09.03.2019) சந்தித்து உரையாடினார். விருது வென்றவர்களின் சாதனைகளுக்காகப் பிரதமர் அவர்களைப் பாராட்டினார். அவர்களின் பணி மற்றவர்களுக்கு ஊக்கமளிப்பதாக இருக்கின்றன என்று குறிப்பிட்ட பிரதமர், அவர்கள் சார்ந்த துறைகளில் மேலும் சாதனைகள் புரியுமாறு அறிவுறுத்தினார். தூய்மை இந்தியா திட்டம் பற்றி குறிப்பிட்ட அவர், அதன் வெற்றிக்கு மிகப் பெரிய காரணம் பெண்கள் அதற்கு முக்கியத்துவம் அளித்ததுதான் என்றார். பிரயாக்ராஜில் அண்மையில் முடிவடைந்த கும்பமேளா பற்றி குறிப்பிட்டப் பிரதமர், இந்த முறை அது விவாதத்திற்குரிய விஷயமாக இருந்தது. ஏனெனில், துப்புரவும், தூய்மையும் மிக உயர்ந்த நிலையில் இருந்ததுதான். தூய்மை என்பது தற்போது மக்கள் இயக்கமாக மாறியுள்ளது என்றும் அவர் கூறினார். தூய்மை இயக்கத்தின் அடுத்தக் கட்டம் என்பது கழிவுப் பொருட்களை செல்வமாக மாற்ற வேண்டும் என்பதுதான் என்று பிரதமர் தெரிவித்தார். இந்திர தனுஷ் இயக்கத்தின் மூலம் குழந்தைகளுக்கு தடுப்பூசி, ஊட்டச்சத்து குறைப்பாட்டைப் போக்குதல் போன்ற விஷயங்கள் பற்றியும் பிரதமர் பேசினார். இந்த இரண்டு விஷயங்களிலும் வெற்றியை உறுதி செய்ய பெண்களின் பங்கு முக்கியமானது என்றும் அவர் குறிப்பிட்டார். மத்திய மகளிர் மற்றும் குழந்தைகள் மேம்பாட்டுத்துறை அமைச்சர் திருமதி மேனகா காந்தி, இந்த நிகழ்ச்சியில் உடனிருந்தார்.